Geen verhoging vir raadslede dié jaarŉ Fel stryd woed voort om die beheer van plaaslike munisipaliteite, maar raadslede wat dié poste reeds beklee, sal vanjaar geen verhoging kry nie. (Argieffoto: Verskaf) ŉ Fel stryd woed voort om die beheer van plaaslike munisipaliteite, maar raadslede wat dié poste reeds beklee, sal vanjaar geen verhoging kry nie. Die minister van samewerkende regering en tradisionele sake, dr. Nkosazana Dlamini-Zuma, het Dinsdag in die Staatskoerant aangekondig dat raadslede se betaling onveranderd bly. Die minister het die besluit geneem in oorleg met die aanbevelings van die Onafhanklike Kommissie vir die Vergoeding van Openbare Ampsdraers en beraadslaging met die uitvoerende raad verantwoordelik vir plaaslike regering in elke provinsie. Die 0%-aanpassing geld vir lewenskoste op die boonste salarisvlakke, asook toelae en voordele van die verskillende lede van munisipale rade vir die 2020-’21-boekjaar. Só lyk die vergoedingspakket wat verlede jaar in die Staatskoerant verskyn het: ŉ Munisipaliteit se graad word onder meer bepaal deur die munisipaliteit se inkomste en die grootte van die bevolking. Groter en meer welvarende owerhede se raadslede verdien dus meer. Raadslede wat dieselfde of minder as die algehele vergoedingspakket verdien, mag ook R1 103,23 per dag eis op die dae wat hulle vergaderings bywoon. Die bedrag bly dieselfde, ongeag hoeveel vergaderings bygewoon word. Raadslede mag reiseise indien vir die gebruik van hul eie voertuie in die uitvoering van hul pligte. ŉ Selfoontoelaag van nie meer nie as R3 400 per maand kan ook betaal word, terwyl data van R300 per maand geëis mag word. Munisipaliteite moet ook versekering uitneem vir verlies of skade aan ŉ raadslid se eiendom of bates, asook lewens- en ongeskiktheidsversekering vir enige skade of verlies wat veroorsaak word deur oproer, openbare opstand, stakings of openbare wanorde. Indien ŉ raadslid se eiendom beskadig of verwoes word weens enige van dié situasies, kan die munisipaliteit, onderhewig aan bekostigbaarheid, tot 30 dae vir alternatiewe verblyf betaal. Raadslede kan ook voorsien word van kantoortoerusting, ŉ skootrekenaar of tablet, sakekaartjies, kantoortelefoon en skryfbehoeftes. Uitvoerende burgemeesters, burgemeesters en speakers is geregtig op twee lyfwagte en afwyking van dié bepaling kan net op aanbeveling van die polisie gedoen word.